ธปท.สั่งแบงก์-นันแบงก์ช่วยลูกหนี้น้ำท่วม
ธปท.ขอความร่วมมือธนาคารพาณิชย์ บริษัทบัตรเครดิต และนันแบงก์ ช่วยลูกหนี้ที่ประสบน้ำท่วม
6 ต.ค. 2554

ธปท.ขอความร่วมมือธนาคารพาณิชย์ บริษัทบัตรเครดิต และนันแบงก์ ช่วยลูกหนี้ที่ประสบน้ำท่วม 
นายสมบูรณ์ จิตเป็นธม ผู้อำนวยการอาวุโส ฝ่ายนโยบายความเสี่ยง ธนาคารแห่งประเทศไทย (ธปท.)ได้ออกประกาศวันนี้ สั่งการถึงสถาบันการเงินหรือธนาคารพาริชย์ทุกแห่ง บริษัทผู้ประกอบธุรกิจบัตรเครดิต และผู้ประกอบธุรกิจสินเชื่อส่วนบุคคลภายใต้การกำกับการดูแลของธปท. ให้พิจารณาช่วยเหลือลูกหนี้ที่ได้รับผลกระทบจากปัญหาน้ำท่วม เนื่องจากเห็นว่าประเทศไทยกำลังประสบปัญหาอุทกภัยอย่างต่อเนื่องและรุนแรง มาตั้งแต่วันที่ 25 ก.ค. 2554 มาจนถึงปัจจุบัน ธปท.จึงขอให้สถาบันการเงินทุกแห่งพิจารณาให้ความช่วยเหลือลูกหนี้ตามความเหมาะสม ดังนี้
1. ดูแลลูกหนี้ที่ได้รับผลกระทบจากอุทกภัย และสนับสนุนให้ความช่วยเหลือให้ลูกหนี้สามารถดำเนินธุรกิจต่อไปได้ เช่น การพิจารณาผ่อนปรนเงื่อนไขการชำระหนี้ และปรับปรุงโครงสร้างหนี้ เป็นต้น
2. สถาบันการเงินและผู้ประกอบธุรกิจบัตรเครดิตที่มิใช่สถาบันการเงิน(นันแบงก์) สามารถพิจารณาปรับลดอัตราการผ่อนชำระหนี้บัตรเครดิตขั้นต่ำ สำหรับลูกหนี้ที่ได้รับผลกระทบจากอุทกภัยให้ต่ำกว่าเกณฑ์ชำระขั้นต่ำที่กำหนดไว้ 10% ของยอดหนี้คงค้างได้ โดยให้ขึ้นอยู่กับการพิจารณาของผู้ประกอบธุรกิจบัตรเครดิตตามความเหมาะสม จนถึงวันที่30 มิ.ย.2555
ทั้งนี้ ให้สถาบันการเงินและนันแบงก์ สามารถพิจารณาลูกหนี้ที่ได้รับผลกระทบจากอุทกภัยในพื้นที่ประสบภัยพิบัติ กรณีฉุกเฉินตามเอกสารเผยแพร่ของกรมป้องกันและบรรเทาสาธารณภัย กระทรวงมหาดไทย
นายสมบูรณ์ กล่าวว่า นอกจากนี้ ธปท. ยังได้ขอความร่วมมือจากสถาบันการเงิน ผู้ประกอบธุรกิจบัตรเครดิตและผู้ประกอบธุรกิจสินเชื่อส่วนบุคคลภายใต้การกำกับ ที่ให้ความช่วยเหลือลูกหนี้ที่ได้รับผลกระทบจากอุทกภัยได้จัดทำข้อมูลรายงาน และจัดส่งข้อมูลรายงานเป็นรายเดือน ภายใน 21 วันนับจากวันสิ้นเดือนแก่ธปท. เพื่อประโยชน์ในการติดตามสถานการณ์การให้ความช่วยเหลือผู้ประสบปัญหาอุทกภัยต่อไปด้วย